Антонаўскі мост

**Антонаўскі (Хэрсонскі) аўтамабільны мост** () — мост праз Дняпро, які злучае Хэрсон зь левабярэжжам, у прыватнасьці з Алёшкамі і Голаю Прыстаньню. Агульная працягласьць мосту складае 1366 м, шырыня — 25 м, шырыня праезнай часткі — 20,5 м, пешаходныя тратуары з двух бакоў — па 1,5 мэтры. Мост стаіць на 31 апоры і складаецца з 30 пралётных злучэньняў. Дзякуючы яму адлегласьць паміж горадам і паўднёвымі раёнамі Левабярэжжа зьменшылася на 80-100 км. Кошт перавозкі тоны грузу зьменшыўся ў пяць разоў. Да расейскага ўварваньня 2022 году па мосьце праяжджала дзесяць з паловай тысяч аўтамабіляў за суткі.

## Гісторыя

### Будаўніцтва
У пачатку 1977 году на правым беразе Дняпра завяршылі разьведвальныя працы. На зьмену выведнікам прыйшлі будаўнікі — калектыў мостабудаўнікоў Мікалаеўскага атраду № 73 мостабудаўнічага трэсту № 1. У траўні 1977 году пачалі будаўніцтва мосту. У 1985 годзе мост пабудавалі і 24 сьнежня здалі ў эксплёатацыю. Адлегласьць паміж горадам і паўднёвымі раёнамі Левабярэжжа зьменшылася на 80-100 км, кошт перавозкі тоны грузу паменшылася ў пяць разоў.

Спачатку мост пабудавалі з мэтай злучэньня Хэрсону зь яго горадам-спадарожнікам Алёшкамі (у часы СССР гарады плянавалі аб’яднаць). Пабудова мосту значна спрасьціла камунікацыю гараджан з іншымі населенымі пунктамі: раней яны карысталіся баржамі або баркасамі, каб пераправіцца на іншы бераг.

### Расейска-ўкраінская вайна
25 лютага 2022 падчас расейска-ўкраінскай вайны расейцы захапілі мост пад кантроль і ўвайшлі ў Хэрсон.

13 ліпеня украінская выведка паведаміла, што расейцы будуюць фартыфікацыйныя збудаваньні каля мосту.

Антонаўскі аўтамабільны мост побач з аднайменным чыгуначным мостам і разьмешчанай у паўсотні км на ўсход плацінай Кахоўскай ГЭС зьяўляюцца адзінымі пераправамі празь Дняпро ў Хэрсонскай вобласьці. Падчас акупацыі Хэрсону расейцамі праз гэтыя аб’екты адбывалася забесьпячэнне частак расейскага войска, якія ўтрымлівалі пляцдарм на правым беразе вобласьці, а таму ім надаецца стратэгічнае значэньне. У той жа час для ўкраінскіх узброеных сіл разбурэньне Антонаўскага мосту дазволіць адразаць часткі расейцаў.

19 ліпеня каб перашкодзіць забесьпячэньне расейскіх войскаў, украінцы выпусьцілі 12 ракет з HIMARS, каля 8 з іх трапілі па Антонаўскім мосьце, а частка перахапіла расейская СПА, нанесены ўдар па расейскім блокпосьце з вайскоўцамі і зброяй у раёне мосту. Мост быў пашкоджаны. На праезнай частцы зьявіліся варонкі ад выбухаў.

26 ліпеня мясцовыя жыхары паведамілі ў Telegram-каналах аб выбухах, якія грымелі ў раёне Антонаўскага мосту або на месцы, дзе расейцы захоўвалі сваю тэхніку. Былі таксама паведамленьні аб тым, што антонаўскі мост разбураны. На наступны дзень прэс-сакратар апэратыўнага камандаваньня «Поўдзень» Натальля Гумянюк пацьвердзіла, што ВСУ нанесьлі ракетны ўдар па мосьце, а першы намесьнік старшыні Хэрсонскай абласной Рады Юрый Сабалеўскі паведаміў, што мост атрымаў істотныя пашкоджаньні і аднаўленчыя работы зоймуць шмат часу. Пасьля ўдараў мост не быў разбураны, але перамяшчэньне па ім стала немагчымым.

11 лістапада зьявіліся фатаздымкі і відэазапісы Антонаўскага мосту, які, імаверна, падарвалі расейскія войскі пасьля адвядзеньня войскаў з Хэрсону. На фота было бачна, што адсутнічаюць два пралёты. Перад гэтым расейцы зьнішчылі пяць мастоў у Хэрсонскай вобласьці, каб перашкодзіць або запаволіць наступальную апэрацыю ўкраінскага войска.

## Крыніцы

Катэгорыя:Зьявіліся ў 1985 годзе
Катэгорыя:Масты Ўкраіны
Катэгорыя:Хэрсон